**ZMLUVA O SERVISE LINIEK** **č.** *<vyplní verejný obstarávateľ>*

uzatvorená podľa § 269 ods. 2 Obchodného zákonníka

(ďalej len **,,zmluva“**)

uzatvorená medzi

**Objednávateľom:**

Názov**: NÁRODNÁ BANKA SLOVENSKA**

Sídlo: Imricha Karvaša 1, 813 25 Bratislava

IČO: 30844789

IČ DPH: SK2020815654

Bankové spojenie: Národná banka Slovenska

Číslo účtu: IBAN SK07 0720 0000 0000 0000 1919

*< platí pre domáceho uchádzača>*

IBAN SK60 0720 0000 0000 0000 2129

*<platí pre zahraničného uchádzača>*

Zastúpený: *<vyplní verejný obstarávateľ>*

Zriadená zákonom NR SR č. 566/1992 Zb. o Národnej banke Slovenska v znení neskorších

predpisov

(ďalej len „**Objednávateľ**“)

a

**Zhotoviteľom:**

Obchodné meno: ***<vyplní uchádzač>***

Sídlo: *<vyplní uchádzač>*

Zastúpený: *<vyplní uchádzač>*

IČO: *<vyplní uchádzač>*

DIČ: *<vyplní uchádzač>*

IČ DPH: *<vyplní uchádzač>*

Bankové spojenie: *<vyplní uchádzač>*

Číslo účtu (IBAN): *<vyplní uchádzač>*

Zapísaný: *<vyplní uchádzač>*

(ďalej len „**Zhotoviteľ**“)

(Objednávateľ a Zhotoviteľ ďalej spolu označení ako „**zmluvné strany**“)

**PREAMBULA**

Objednávateľ ako verejný obstarávateľ vyhlásil oznámením č. .................,zverejneným vo Vestníku verejného obstarávania č. .................dňa.........., nadlimitnú zákazku s názvom ,,Nákup automatických liniek so servisom na spracovanie a balenie mincí“. Na základe vyhodnotenia ponúk bola ponuka Zhotoviteľa vyhodnotená ako ponuka úspešného uchádzača. Vzhľadom na túto skutočnosť a predloženú ponuku Zhotoviteľa sa zmluvné strany na základe slobodnej vôle a v súlade s právnymi predpismi platnými na území Slovenskej republiky rozhodli uzatvoriť túto zmluvu. Touto zmluvou sa stanovuje právny režim poskytnutia služby uvedenej v predmete tejto zmluvy.

Pojmy používané v tejto zmluve o servise sú definované v prílohe č. 1 zmluvy o dielo č. .............. zo dňa ...............

**Článok 1**

**PREDMET ZMLUVY**

* 1. Zhotoviteľ sa zaväzuje vykonávať pre Objednávateľa servis Liniek na spracovanie eurových mincí (ďalej aj „mincí“ alebo „euromincí“) vrátane softvéru (firmware) (ďalej aj „Linka") dodaných Zhotoviteľom do jednotlivých organizačných útvarov Objednávateľa na základe zmluvy o dielo č. .............. zo dňa .............. (ďalej len „zmluva o dielo“) tak, ako sú uvedené v prílohe č. 3 zmluvy o dielo (časový harmonogram dodávok). V prípade, že súčasťou Liniek budú aj Kontajnery na vstupe Objednávateľa a/alebo Mincové výťahy Objednávateľa, Zhotoviteľ sa zaväzuje vykonávať pre Objednávateľa servis aj týchto častí Liniek. Servis Liniek sa Zhotoviteľ zaväzuje vykonávať v súlade s technickou špecifikáciou uvedenou v prílohe č. 1 zmluvy o dielo č. .............. zo dňa ............... a s touto zmluvou. Objednávateľ sa zaväzuje zaplatiť Zhotoviteľovi za splnený predmet zmluvy cenu vo výške a spôsobom dohodnutým v tejto zmluve.
  2. Linkou na spracovanie eurových mincí sa pre účely tejto zmluvy rozumie kontinuálne nadväzujúca zostava zariadení a komponentov pozostávajúca z Kontajnerov na vstupe, Distribučného zariadenia na vstupe do Zariadenia (ďalej aj „Mincový výťah“), Zariadenia na triedenie mincí (ďalej len Zariadenie“), Distribučného zariadenia na výstupe zo Zariadenia a Baličky mincí; rozpis zloženia Liniek podľa jednotlivých organizačných útvarov Objednávateľa je uvedený v prílohe č. 3 zmluvy o dielo.
  3. Pod servisom Liniek sa rozumie poskytovanie:

1. záručných servisných služieb, t. j. obnovenia prevádzkyschopnosti Liniek prostredníctvom opravy, výmeny chybných súčiastok alebo aktualizácie softvéru na požiadanie Objednávateľa vrátane poskytovania a inštalácie náhradných dielov (ďalej len „oprava“), a to pre hardvérové aj softvérové komponenty Liniek počas záručnej doby; záručná doba je 24 mesiacov a začne plynúť pre každú Linku dňom podpísania príslušného odovzdávacieho a preberacieho protokolu v súlade s čl. III bod 1 zmluvy o dielo. Záruka sa nevzťahuje na vady, ktoré vzniknú zaobchádzaním obsluhy s Linkou v rozpore s návodom na obsluhu alebo poškodením Linky neodborným zásahom zo strany Objednávateľa. Záruka sa rovnako netýka dielov bežnej spotreby a Mincových výťahov Objednávateľa a/alebo tiež Kontajnerov na vstupe Objednávateľa, ktoré Zhotoviteľ nedodal a sú súčasťou Linky.
2. pozáručných servisných služieb, ktoré predstavujú všetky pozáručné opravy (neplánovaný servis) Liniek a ich uvedenie do prevádzkyschopného stavu, a to pre hardvérové aj softvérové komponenty Liniek po uplynutí záručnej doby ( ďalej aj ako „pozáručné opravy (neplánovaný servis)“),
3. profylaktických prehliadok Liniek vrátane výmeny všetkých dielov rýchleho opotrebenia podľa návodu na obsluhu Liniek s cieľom zachovania ich riadnej prevádzkyschopnosti ( ďalej len „profylaktická prehliadka“). Profylaktická prehliadka Liniek sa vykonáva minimálne v tomto rozsahu:
4. optická kontrola vonkajších a vnútorných častí Linky,
5. kontrola súčiastok a dielov podliehajúcich rýchlemu opotrebovaniu a v prípade potreby ich výmena podľa návodu na obsluhu Linky a jej súčastí,
6. celkové vyčistenie Linky, predovšetkým vyčistenie senzorov, filtrov atď.,
7. olejovanie, mazanie a nastavenie mechanicky namáhaných častí Linky a tiež elektronické nastavenie v prípade potreby,
8. preverenie kontrolných meracích bodov a v prípade potreby nastavenie senzorov, príp. iných častí Linky (napr. úprava váhy mincových vreciek),
9. preskúšanie mechanických funkcií a ich prípadné nastavenie,
10. preskúšanie Zariadenia vo všetkých prevádzkových režimoch,
11. preskúšanie Zariadenia pomocou samotestovacích programov, ak takými Zariadenie disponuje,
12. ďalšie činnosti definované výrobcom Linky, resp. jej komponentov.

Ak sa pri profylaktickej prehliadke zistí porucha malého rozsahu, bude odstránená v rámci vykonania prehliadky, s výnimkou ceny náhradných dielov a spotrebného materiálu v rámci pozáručnej lehoty; poruchou malého rozsahu sa rozumie porucha, ktorej celkový čas opravy neprekročí 2 hodiny.

1. inej údržby predpísanej výrobcom,
2. premiestnenie Linky podľa bodu 1.6 tejto zmluvy,
3. telefonickej podpory (horúca linka) na lokalizovanie, identifikovanie, overenie a odstránenie problému – porúch, ktoré sa vyskytnú pri prevádzke Liniek,
4. adaptácie Liniek na nové mince, resp. na Platné mince so zmenenou technickou špecifikáciou.

( ďalej spolu len ako „servis“ alebo „servisné služby“).

* 1. Zhotoviteľ je povinný vykonávať servis Liniek počas obdobia 10 rokov, ktoré začne plynúť dňom podpísania odovzdávacieho a preberacieho protokolu poslednej dodanej a inštalovanej Linky v súlade s článkom III bodom 1 zmluvy o dielo.
  2. Objednávateľ má právo stanoviť obdobie (čas), počas ktorého sa nebudú vykonávať servisné služby ktorejkoľvek Linky, o čom Zhotoviteľa písomne informuje bez nutnosti uzatvorenia dodatku k tejto zmluve.
  3. Zhotoviteľ je povinný na základe písomnej žiadosti Objednávateľa premiestniť Linku do niektorého z organizačných útvarov Objednávateľa ako sú uvedené v prílohe č. 3 k zmluve o dielo do dvoch mesiacov od doručenia písomnej žiadosti Objednávateľa. Toto premiestnenie Objednávateľ zaplatí Zhotoviteľovi v jednotkových cenách dohodnutých v prílohe č. 1 tejto zmluvy.
  4. Pri vykonávaní servisu podľa tejto zmluvy je Zhotoviteľ povinný zohľadniť technicky realizovateľné požiadavky na overovanie pravosti mincí vyplývajúce z nariadenia Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu.
  5. Zhotoviteľ môže servis vykonávať sám alebo prostredníctvom svojho autorizovaného poskytovateľa servisných služieb, o čom bude vopred písomne informovať Objednávateľa. V prípade vykonávania servisu prostredníctvom autorizovaného poskytovateľa servisných služieb bude Zhotoviteľ v plnom rozsahu zodpovedať Objednávateľovi za dodržiavanie všetkých práv a záväzkov vyplývajúcich z tejto zmluvy akoby ho vykonával sám.
  6. Zhotoviteľ musí zabezpečiť komunikáciu so zamestnancami Objednávateľa v slovenskom jazyku.
  7. Zhotoviteľ sa zaväzuje priebežne počas celej doby trvania tejto zmluvy písomne informovať Objednávateľa o dostupnej modifikácii/modernizácii Liniek s cieľom zlepšiť funkcionalitu a/alebo prevádzkovú spoľahlivosť Liniek.

# Článok 2

# POVINNOSTI ZHOTOVITEĽA

* 1. Zhotoviteľ je povinný vykonávať servis Liniek s odbornou starostlivosťou tak, aby sa predchádzalo poruchám Liniek a v prípade, ak sa vyskytnú, aby tieto odstránil v súlade s touto zmluvou. Zhotoviteľ určí na servisné služby kvalifikovaný personál, ktorý pozná vlastnosti Liniek a jej súčastí, o ktoré sa stará a pre ktoré bol vyškolený priamo ich výrobcom. Takisto v potrebnom rozsahu disponuje materiálom, nástrojmi, dokumentáciou, diagnostickými a testovacími zariadeniami a inými meracími prístrojmi nevyhnutnými na riadny servis Liniek.
  2. Zhotoviteľ sa zaväzuje, že náhradné diely dodané v rámci výmeny chybných súčiastok budú nové a v bezchybnom a funkčnom stave. V prípade nedostupnosti nových náhradných dielov Objednávateľ pripúšťa použitie použitých náhradných dielov, ktoré budú v bezchybnom a funkčnom stave, na prechodné obdobie do náhrady novými náhradnými dielmi.
  3. Zhotoviteľ zodpovedá pri svojej činnosti za dodržiavanie predpisov BOZP a požiarnej ochrany na pracovisku v zmysle platných právnych predpisov. Zhotoviteľ sa zaväzuje riadiť usmerneniami zodpovedného zamestnanca Objednávateľa pri vstupe do priestorov príslušného organizačného útvaru Objednávateľa a dodržiavať predpísané bezpečnostné predpisy, s ktorými bol vopred oboznámený. Zhotoviteľ zodpovedá za poriadok a čistotu v mieste vykonávania servisu a na svoje náklady odstráni všetok odpad a nečistoty vzniknuté pri vykonávaní servisu podľa tejto zmluvy.
  4. Zhotoviteľ sa zaväzuje, že servis budú vykonávať jeho zamestnanci zo servisného strediska, ktoré je najbližšie k miestu plnenia.
  5. O každom vykonanom servise (okrem telefonickej podpory) vypracuje Zhotoviteľ servisnú správu, ktorá obsahuje najmä:
  6. označenie Linky a organizačného útvaru Objednávateľa,
  7. stavy počítadiel (počítadlo mincí a/alebo prevádzkových hodín),
  8. v prípade opravy dátum a čas objednania opravy, popis zistenej poruchy, jej príčiny a popis jej odstránenia,
  9. úprava nastavení Linky, ak bola vykonaná,
  10. spotrebovaný čas a vymenené súčiastky, príp. náhradné diely s uvedením objednávacieho resp. identifikačného čísla náhradného dielu, ktorý bude predmetom fakturácie. V tejto časti uvedie Zhotoviteľ prípadnú dočasnú inštaláciu použitého náhradného dielu v zmysle bodu 2.2 ako aj termín, do ktorého bude použitý náhradný diel vymenený za nový,
  11. dátum a čas nástupu a ukončenia servisu,
  12. podpis zástupcu Zhotoviteľa a Objednávateľa povereného v zmysle článku 12 bod 12.3 tejto zmluvy.
  13. Zhotoviteľ sa zaväzuje vykonávať servis prostredníctvom osôb spĺňajúcich požiadavky na odbornú spôsobilosť. Požiadavky na odbornú spôsobilosť osôb vykonávajúcich servis sú:

a) platné oprávnenie vykonávať servis zariadení na triedenie euromincí a/alebo liniek na spracovanie a balenie euromincí vystavené výrobcom a

b) minimálne trojročná odborná prax vo výkone servisu zariadení na triedenie euromincí a/alebo liniek na spracovanie a balenie euromincí.

* 1. Zhotoviteľ sa zaväzuje najneskôr ku dňu uzavretia tejto zmluvy predložiť Objednávateľovi menný zoznam osôb, ktorí budú vykonávať servis a súčasne sa zaväzuje tento zoznam v prípade akýchkoľvek zmien aktualizovať a oznámiť tieto zmeny Objednávateľovi najneskôr do siedmych dní od vykonanej zmeny, pričom v prípade ak tak Zhotoviteľ nespraví, tak Objednávateľ je oprávnený neumožniť vstup osôb Zhotoviteľa do príslušných priestorov a je taktiež oprávnený zabezpečiť vykonanie servisu treťou osobou na náklady Zhotoviteľa.

## Článok 3

## ČAS A MIESTO PLNENIA

1. Všetky práce v rámci servisu vykonáva Zhotoviteľ v mieste, kde sú Linky inštalované podľa prílohy č. 3 k zmluve o dielo s prihliadnutím na bod 1.5 a 1.6 tejto zmluvy (ďalej len „organizačné útvary“ alebo „miesta inštalácie“), a to v pracovných dňoch od pondelka do piatku s výnimkou dní pracovného voľna alebo pracovného pokoja v čase od 7:00 hod. do 15:00 hod. (ďalej len „prevádzkové hodiny“). Mimo prevádzkových hodín sa servis môže vykonávať len na základe dohody Objednávateľa a Zhotoviteľa.
2. Zhotoviteľ vykonáva profylaktické prehliadky v termínoch dohodnutých medzi zmluvnými stranami vo frekvencii v súlade s návodom na obsluhu Liniek a s prihliadnutím na bod 1.5 tejto zmluvy.
3. Zhotoviteľ sa zaväzuje poskytovať Objednávateľovi služby telefonickej podpory (horúcej linky) v pracovných dňoch od pondelka do piatku s výnimkou dní pracovného voľna alebo pracovného pokoja v čase od 07:00 h do 16:00 h.
4. Všetky opravy pri plnení predmetu tejto zmluvy, tak záručné ako aj pozáručné, Zhotoviteľ vykonáva takto:
5. Opravu Zhotoviteľ zrealizuje po prijatí hlásenia o poruche (telefonicky, e-mailom, alebo inými komunikačnými kanálmi) od Objednávateľa, ktoré musí obsahovať opis vyskytnutej poruchy. Hlásenie je adresované na Zhotoviteľa, ktorého kontaktná adresa je uvedená v prílohe č. 2.

Ak je hlásenie poruchy prijaté Zhotoviteľom v pracovných dňoch v čase od 7:00 do 12:00 hod., je Zhotoviteľ povinný dostaviť sa na predmetné miesto inštalácie na opravu najneskôr do troch hodín, ak sa zmluvné strany nedohodnú inak. V prípade, ak Zhotoviteľ dokáže vyriešiť poruchu prostredníctvom horúcej linky, nie je potrebné sa osobne dostaviť na miesto inštalácie.

1. Ak je hlásenie poruchy prijaté u Zhotoviteľa v pracovných dňoch po 12:00 hod., Zhotoviteľ začne prácu na odstránení poruchy najneskôr v nasledujúci pracovný deň do 8:00 hod. ak sa s Objednávateľom nedohodne inak.
2. Zhotoviteľ opraví Linku a uvedie ju do prevádzkyschopného stavu v deň nástupu na opravu, najneskôr do 2 pracovných dní od nahlásenia poruchy, ak sa s Objednávateľom nedohodne inak.
   1. Servisné služby podľa článku 1 bod 1.3 písm. d) a g) v trvaní viac ako 2 dni bude Zhotoviteľ vykonávať na základe vzájomnej dohody medzi zástupcami zmluvných strán poverenými v zmysle článku 12 bod 12.3 tejto zmluvy.

#### **Článok 4**

#### **SPOLUPRÁCA A TECHNICKÁ POMOC OBJEDNÁVATEĽA**

1. Objednávateľ je povinný poskytovať technickú podporu na svoje náklady, predovšetkým bezplatne poskytovať elektrinu a vodu vrátane potrebných prípojok a eventuálne personál potrebný na sprevádzanie a bezpečnosť servisného personálu Zhotoviteľa u Objednávateľa. Objednávateľ udržiava vo funkčnom stave všetky technické zariadenia, ktoré sú potrebné pre výkon servisu, vrátane telefonického spojenia a bezplatne ich v primeranom rozsahu poskytuje servisnému personálu Zhotoviteľa.
2. Objednávateľ poskytuje Zhotoviteľovi potrebný čas v súlade s touto zmluvou a príležitosť na realizáciu servisu; predovšetkým na dohodnutú dobu zabezpečí voľný a bezpečný prístup servisného personálu Zhotoviteľa k Linke, ako aj právo zisťovať údaje z Linky, ktoré sú nevyhnutné na vykonanie servisu.
3. Objednávateľ sa zaväzuje uskutočniť bez zbytočného odkladu po skončení servisu test funkčnosti Linky v trvaní do 1/2 hodiny, realizovaný vyškolenou obsluhou Objednávateľa za prítomnosti Zhotoviteľa. V prípade, ak test funkčnosti preukáže, že servis bol riadne vykonaný a Linka je schopná prevádzky, Objednávateľ prevezme servis a podpíše Servisnú správu. V opačnom prípade je Zhotoviteľ povinný okamžite odstrániť vady servisu a zopakovať test funkčnosti Linky.
4. Objednávateľ menuje odborný personál (napr. operátor Linky)ako kontaktného partnera pre Zhotoviteľa, ktorý je schopný obsluhovať, identifikovať a charakterizovať poruchy Linky, jej softvéru alebo výpadok Linky, ako aj prevádzkové problémy (diagnóza chýb a porúch). Za týmto účelom a tiež pre spoluprácu so Zhotoviteľom je odborný personál Objednávateľa v rámci inštalácie na mieste vyškolený. Odborný personál Objednávateľa je oprávnený používať horúcu linku a objednávať výkony servisného personálu Zhotoviteľa podľa bodov 3.2 až 3.4.

#### **Článok 5**

#### **CENA**

5.1 Ceny uvedené v tejto zmluve sa stanovujú dohodou zmluvných strán v súlade so zákonom NR SR č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

5.2 Zmluvné strany sa dohodli na cene za riadne vykonaný predmet zmluvy (ďalej aj „cena servisu“) podľa cenníka, ktorý tvorí neoddeliteľnú súčasť tejto zmluvy ako príloha č. 1 tejto zmluvy. Cenu použitých náhradných dielov a spotrebného materiálu bude Zhotoviteľ fakturovať podľa aktuálneho cenníka. Za aktuálny cenník sa považuje ten, ktorý bol doručený ako posledný na e-mailovú adresu Objednávateľa:*<vyplní VO>,* pričom ceny v ňom uvedené vstupujú do platnosti v prvý deň nasledujúceho mesiaca po jeho doručení. Prvé doručenie cenníka je potrebné uskutočniť do 10 dní od podpisu tejto zmluvy.

5.3 Ceny servisu dohodnuté v tejto zmluve sú pevné a je možné ich meniť iba pri zmene inflácie meranej harmonizovaným indexom spotrebiteľských cien v eurozóne (domicilu vybraného uchádzača) a colných, daňových, prípadne iných právnych predpisov, ktoré ovplyvňujú konečnú cenu a ktoré majú priamy vzťah k stanoveniu ceny servisu. Doplnenie alebo zmena ceny servisu oproti podmienkam dohodnutým v tejto zmluve vyžaduje dohodu zmluvných strán formou písomného dodatku ku zmluve. Dohodnutá zmluvná cena profylaktických prehliadok a cena inej údržby predpísanej výrobcom, ktoré sú uvedené v prílohe č. 1 k tejto zmluve zahŕňajú všetky náklady Zhotoviteľa spojené s ich vykonaním, vrátane dopravy a ceny vymenených dielov rýchleho opotrebenia.

#### **Článok 6**

#### **PLATOBNÉ PODMIENKY**

1. Zhotoviteľ vystaví faktúru za poskytnutý servis do 15 dní po vykonaní a prevzatí servisu podpisom poverených zástupcov Objednávateľa a Zhotoviteľa na servisnej správe podľa článku 2 bod 2.5 tejto zmluvy. Faktúra je splatná do 30 dní po doručení faktúry Objednávateľovi.
2. Zmluvné strany sa dohodli a výslovne súhlasia s tým, že Zhotoviteľ bude zasielať len elektronické faktúry z e-mailovej adresy *<vyplní uchádzač>* na e-mailovú adresu faktury.ofr@nbs.sk vo formáte PDF. Objednávateľ vyhlasuje, že má výlučný prístup k uvedenej e-mailovej adrese. Zmluvné strany sú oprávnené zmeniť e-mailové adresy, a to len písomne s uvedením novej e-mailovej adresy, pričom z dôvodu tejto zmeny nie je potrebné uzatvoriť dodatok k tejto zmluve. Zhotoviteľ nie je povinný podpísať elektronickú faktúru zaručeným elektronickým podpisom. Elektronická faktúra musí spĺňať všetky náležitosti faktúry podľa § 74 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH) a prílohou každej faktúry bude scan obojstranne podpísanej servisnej správy. Za deň doručenia elektronickej faktúry Objednávateľovi sa považuje deň odoslania elektronickej faktúry na adresu faktury.ofr@nbs.sk. Zmluvné strany sa dohodli, že v prípade pochybností sa elektronická faktúra považuje za doručenú uplynutím troch pracovných dní odo dňa preukázateľného odoslania elektronickej faktúry Objednávateľovi prostredníctvom elektronickej pošty na e-mailovú adresu faktury.ofr@nbs.sk. Objednávateľ je povinný bezodkladne písomne oznámiť Zhotoviteľovi akúkoľvek zmenu, ktorá by mohla mať vplyv na doručovanie elektronických faktúr, najmä zmenu kontaktnej e-mailovej adresy pre zasielanie elektronických faktúr.
3. V prípade, ak faktúra nebude obsahovať všetky údaje podľa zákona o DPH, resp. nebude po stránke vecnej alebo formálnej správne vystavená, Objednávateľ ju vráti Zhotoviteľovi na prepracovanie alebo doplnenie a nová lehota splatnosti začne plynúť dňom doručenia prepracovanej alebo doplnenej faktúry Objednávateľovi. *<text v bode 6.3 v znení: „obsahovať všetky údaje podľa zákona o dani z pridanej hodnoty, resp. nebude“ platí pre domáceho uchádzača, ktorý je platiteľom DPH, domáci uchádzač, ktorý nie je platiteľom DPH a zahraničný uchádzač tento text v bode 6.3 odstráni>*
4. Zhotoviteľ, ktorý uvedie na faktúre daň, sa zaväzuje, že odvedie daň správcovi dane v lehote ustanovenej v § 78 ods.1 zákona o DPH. Porušenie tejto daňovej povinnosti vyplývajúcej zo všeobecne záväzného právneho predpisu je podstatným porušením tejto zmluvy a oprávňuje Objednávateľa na okamžité odstúpenie od tejto zmluvy. *<text bodu 6.4 platí len pre domáceho uchádzača, ktorý je platiteľom DPH a domáceho uchádzača, ktorý nie je platiteľom DPH, zahraničný uchádzač text bodu 6.4 odstráni >*
5. Zhotoviteľ najneskôr spolu s prvou faktúrou vystavenou na základe tejto zmluvy doručí Objednávateľovi originál potvrdenia o mieste svojej daňovej rezidencie, alebo jeho úradne overenú fotokópiu. Počas trvania zmluvy Zhotoviteľ predmetné potvrdenie predloží Objednávateľovi na začiatku každého nového kalendárneho roka. Zhotoviteľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania zmluvy bude o tejto skutočnosti Objednávateľa bezodkladne písomne informovať. Zhotoviteľ vyhlasuje, že je konečným príjemcom dohodnutej ceny uvedenej v článku 5 tejto zmluvy. *<text bodu 6.5 platí pre zahraničného uchádzača, domáci uchádzač text bodu 6.5 odstráni>*
6. Zhotoviteľ nie je oprávnený previesť práva a povinnosti vyplývajúce pre neho z tejto zmluvy, ani ich časti, na inú osobu. Zhotoviteľ ďalej nie je oprávnený postúpiť a ani založiť akékoľvek svoje pohľadávky voči Objednávateľovi vzniknuté na základe alebo v súvislosti s touto zmluvou alebo s plnením záväzkov podľa tejto zmluvy. Zhotoviteľ nie je oprávnený jednostranne započítať akúkoľvek svoju pohľadávku voči Objednávateľovi vzniknutú z akéhokoľvek dôvodu proti pohľadávke Objednávateľa voči Zhotoviteľovi vzniknutej na základe alebo v súvislosti s touto zmluvou.

#### **Článok 7**

#### **ZÁRUKA NA SERVIS**

1. Ak Zhotoviteľ dohodnutý servis nevykoná úplne alebo ho nevykoná riadne, musí mu Objednávateľ okamžite po zistení nedostatkov vykonaného servisu písomne nahlásiť zistené vady. Zhotoviteľ musí zistené vady servisu ihneď odstrániť na svoje náklady.
2. Ak si Zhotoviteľ nesplní svoju povinnosť ihneď odstrániť vady servisu, potom má Objednávateľ právo určiť mu dodatočnú lehotu na ich odstránenie.
3. Zhotoviteľ musí každý kalendárny rok počas doby platnosti zmluvy o dielo zo dňa *(dd.mm.rrrr). <text (dátum) bodu 7.3 doplní verejný obstarávateľ>* a tejto zmluvy zabezpečiť minimálne 95 % prevádzkyschopnosť každej Linky vypočítanú na ročnej báze podľa počtu hodín schopných prevádzky. V prípade, ak Zhotoviteľ nie je schopný dodržať dohodnutú prevádzkyschopnosť každej Linky, Objednávateľ je oprávnený požadovať zmluvnú pokutu vo výške 100,- eur (bez DPH) za každú aj začatú hodinu nedodržania požadovanej prevádzkyschopnosti každej Linky. Každá oprava trvajúca dlhšie ako 4 hodiny od nahlásenia bude celá zahrnutá do neprevádzkyschopnosti (neschopnosti prevádzky) Linky, ak sa realizuje v pracovných dňoch v čase od 7:00 do 14:00 hod., a ak sa Zhotoviteľ a Objednávateľ v odôvodnených prípadoch nedohodnú inak.
4. V prípade prevádzkyschopnosti Linky nižšej ako 80 % vypočítanej na ročnej báze podľa počtu hodín schopných prevádzky v období 10 rokov od prevzatia poslednej Linky Objednávateľom podľa bodu 1.4 tejto zmluvy, je Objednávateľ oprávnený požadovať výmenu predmetnej Linky alebo ktorejkoľvek jej súčasti a Zhotoviteľ je v tomto prípade povinný nahradiť predmetnú Linku alebo ktorúkoľvek jej súčasť novou príslušného typu a parametrov zodpovedajúcim technickej špecifikácii (špecifikácia predmetu zákazky), ak sa Zhotoviteľ a Objednávateľ v odôvodnených prípadoch nedohodnú inak. Pôvodnú nevyhovujúcu Linku alebo jej súčasť je Zhotoviteľ povinný na vlastné náklady odstrániť z priestorov Objednávateľa.

#### **Článok 8**

**Zmluvné pokuty**

1. Ak Zhotoviteľ profylaktickú prehliadku nezrealizuje v termíne dohodnutom podľa bodu 3.2, môže Objednávateľ požadovať zmluvnú pokutu za omeškanie za každý aj začatý deň omeškania vo výške 50,- eur (bez DPH).
2. Ak Zhotoviteľ neuvedie Linku do prevádzkyschopného stavu v termíne podľa bodu 3.4 alebo nesplní termín dohodnutý podľa bodu 3.5, môže Objednávateľ požadovať zmluvnú pokutu za omeškanie za každý aj začatý deň omeškania vo výške 500,- eur (bez DPH) až do dňa sprevádzkovania Linky.
3. Ak Zhotoviteľ nesplní ani dodatočnú lehotu na odstránenie vád servisu v zmysle bodu 7.2, môže od neho Objednávateľ požadovať zmluvnú pokutu za omeškanie za každý aj začatý deň omeškania vo výške 200,- eur za každý deň omeškania až do odstránenia vady.
4. V prípade, ak sa Objednávateľ dostane do omeškania s úhradou faktúry po lehote splatnosti faktúry, Zhotoviteľ je oprávnený od Objednávateľa požadovať zaplatenie úroku z omeškania vo výške 0,02 % z dlžnej čiastky za každý aj začatý deň omeškania.
5. V prípade, ak Zhotoviteľ poruší povinnosť podľa článku 11 bod 11.7 tejto zmluvy, a teda bude táto zmluva plnená (resp. budú na jej plnení participovať) subdodávateľmi, ktorí si riadne nesplnili svoju zákonnú povinnosť zápisu (resp. jeho udržiavania) do registra partnerov verejného sektora, má Objednávateľ právo na zmluvnú pokutu od Zhotoviteľa vo výške 5000,00 eur bez DPH, a to za každé porušenie tejto povinnosti.
6. Splatnosť zmluvných pokút v zmysle tejto zmluvy je do 30 dní odo dňa doručenia príslušného daňového dokladu, ktorým zmluvná strana uplatňuje zaplatenie zmluvnej pokuty u druhej zmluvnej strany.
7. Zaplatením ktorejkoľvek zo zmluvných pokút uplatnených podľa tejto zmluvy nestráca druhá zmluvná strana nárok na náhradu škody vzniknutej porušením príslušnej zmluvnej povinnosti. Zmluvné pokuty sa nezapočítavajú na úhradu škôd, ktoré Objednávateľovi vzniknú porušením zmluvnej povinnosti Zhotoviteľa.
8. Zodpovednosť za škodu vzniknutú zmluvným stranám v dôsledku porušenia tejto zmluvy sa riadi ustanoveniami § 373 a nasl. Obchodného zákonníka.

**Článok 9**

**VYŠŠIA MOC**

Za porušenie zmluvy sa nepovažuje, ak ktorákoľvek zo zmluvných strán nemôže plniť svoje zmluvné povinnosti z dôvodu prekážky, ktorá nastala nezávisle od vôle povinnej zmluvnej strany a bráni jej v splnení jej povinnosti, ak nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala, a že by v čase vzniku záväzku túto prekážku predvídala (napr. vojna, celoštátny štrajk, zemetrasenie, záplava, požiar, teroristický útok, havária počas transportu, pandémia atď.).

Na základe požiadavky druhej zmluvnej strany, dotknutá zmluvná strana predloží doklad o existencii okolností vylučujúcich zodpovednosť/vis maior, ktorý vydajú príslušné úrady vrátane úradov krajiny pôvodu; to neplatí v prípade, ak rovnaké okolnosti vylučujúce zodpovednosť/vis major existuje v krajinách (miestach podnikania, miestach inštalácie) oboch zmluvných strán súčasne.

Pokiaľ sa zmluvné strany písomne nedohodnú inak, zmluvne dohodnuté termíny sa predlžujú o dobu trvania okolností vylučujúcich zodpovednosť/vis maior.

#### **Článok 10**

#### **ÚČINNOSŤ ZMLUVY A UKONČENIE ZMLUVY**

1. Zmluva sa uzatvára na dobu určitú, a to na obdobie 10 rokov, ktoré začne plynúť dňom podpísania odovzdávacieho a preberacieho protokolu poslednej dodanej a inštalovanej Linky v súlade s článkom III bodom 1 zmluvy o dielo.
2. Zmluvné strany sa dohodli, že zmluvu možno ukončiť tiež:
3. vzájomnou písomnou dohodou zmluvných strán,
4. okamžitým odstúpením od zmluvy z dôvodu podľa § 19 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ,,zákon o verejnom obstarávaní“) alebo v prípade podstatného porušenia zmluvných povinností, a to písomným oznámením doručeným druhej zmluvnej strane. Za podstatné porušenie zmluvných povinností sa považuje, ak je Zhotoviteľ v omeškaní s plnením predmetu zmluvy alebo jeho časti o viac ako 20 pracovných dní,
5. písomnou výpoveďou Objednávateľa bez udania dôvodu so šesťmesačnou (6) výpovednou lehotou, ktorá začína plynúť odo dňa doručenia písomnej výpovede Zhotoviteľovi. V tomto prípade je Zhotoviteľ povinný po dobu šiestich (6) mesiacov od doručenia písomnej výpovede plniť záväzky plynúce mu z tejto zmluvy. V prípade porušenia tejto povinnosti je Zhotoviteľ povinný nahradiť škodu, ktorá by Objednávateľovi vznikla neplnením povinností vyplývajúcich z tejto zmluvy,
6. písomnou výpoveďou Zhotoviteľa z dôvodu, ak Objednávateľ napriek doručenej písomnej upomienke do 60 pracovných dní odo dňa doručenia tejto upomienky neuhradí faktúru. Výpovedná lehota je šesť (6) mesiacov a začína plynúť odo dňa doručenia výpovede Objednávateľovi. V tomto prípade je Zhotoviteľ povinný po dobu šiestich (6) mesiacov od doručenia písomnej výpovede Objednávateľovi plniť záväzky plynúce z tejto zmluvy. V prípade porušenia tejto povinnosti je Zhotoviteľ povinný nahradiť škodu, ktorá by Objednávateľovi vznikla neplnením Zhotoviteľových povinností vyplývajúcich z tejto zmluvy.

#### **Článok 11**

#### **OSOBITNÉ USTANOVENIA**

1. Zhotoviteľ sa zaväzuje, že on aj osoby, prostredníctvom ktorých bude vykonávať servis u Objednávateľa, budú zachovávať mlčanlivosť o všetkých záležitostiach a pomeroch Objednávateľa, o ktorých sa dozvedeli pri poskytovaní servisu Liniek, a to najmä o informáciách, ktoré sú predmetom bankového tajomstva, daňového tajomstva, obchodného tajomstva alebo chránených informácií ESCB (Európskeho systému centrálnych bánk), prípadne podliehajú ochrane podľa zákona č. 18/2018 Z. z. o ochrane osobných údajov a o zmene a doplnení niektorých zákonov. Tento záväzok mlčanlivosti trvá aj po ukončení výkonu servisu Zhotoviteľom pre Objednávateľa.
2. Zhotoviteľ sa zaväzuje, že každý jeho zamestnanec, ktorý bude vykonávať servis pre Objednávateľa a bude mať prístup k chráneným informáciám Objednávateľa, je osobou, ktorá je bezúhonná a dosiahla vek 18 rokov. Za bezúhonnú osobu sa pre účely tejto zmluvy nepovažuje tá osoba, ktorá bola právoplatne odsúdená za:

* úmyselný trestný čin,
* trestný čin ohrozenia obchodného, bankového, poštového, telekomunikačného a daňového tajomstva (§ 264 Trestného zákona), alebo za trestný čin všeobecného ohrozenia (§ 285 Trestného zákona) spáchaný z nedbanlivosti v súvislosti s porušením dôležitej povinnosti vyplývajúcej zo zamestnania alebo funkcie alebo povinnosti uloženej zákonom,
* trestný čin ohrozenia utajovanej skutočnosti (§ 319 a § 320 Trestného zákona), trestný čin neoprávneného nakladania s osobnými údajmi (§ 374 Trestného zákona), alebo trestný čin, ktorého skutková podstata súvisí s porušením alebo ohrozením zákonom uznanej alebo uloženej povinnosti mlčanlivosti.

1. Ukončenie platnosti a účinnosti tejto zmluvy z akýchkoľvek dôvodov nemá vplyv na povinnosť zachovávať mlčanlivosť podľa tohto článku.
2. V prípade, ak Zhotoviteľ používa pre management servisu špecifický softvér (aplikáciu), Objednávateľ ho bude využívať len po zvážení všetkých rizík príslušnými odbornými organizačnými útvarmi Objednávateľa. O jeho využívaní bude v takom prípade podpísaná dohoda, ktorá bude prílohou tejto zmluvy.
3. Zhotoviteľ potvrdzuje, že podľa § 41 ods. 3 zákona o verejnom obstarávaní uviedol v prílohe č. 3 tejto zmluvy údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Zhotoviteľ je povinný oznámiť bezodkladne Objednávateľovi akúkoľvek zmenu v predchádzajúcej vete uvedených údajov o subdodávateľovi. Zadaním vykonávania servisu subdodávateľovi sa Zhotoviteľ nezbavuje zodpovednosti vykonať servis riadne a včas v súlade s touto zmluvou a zodpovedá za vykonanie servisu, akoby servis vykonával sám. Zhotoviteľ je plne zodpovedný aj za odbornú spôsobilosť a kvalifikáciu subdodávateľa.
4. Počas trvania zmluvy je Zhotoviteľ oprávnený zmeniť subdodávateľa uvedeného v prílohe č. 3 tejto zmluvy výlučne na základe dodatku k tejto zmluve. Objednávateľ má právo odmietnuť podpísať dodatok a požiadať Zhotoviteľa o určenie iného subdodávateľa, a to najmä v prípade, ak subdodávateľ nespĺňa požiadavky na odborno-technickú spôsobilosť vo vzťahu k tej časti predmetu zmluvy, ktorá má byť subdodávateľom plnená. Zhotoviteľ je povinný žiadosti Objednávateľa podľa predchádzajúcej vety bezodkladne vyhovieť a navrhnúť iného subdodávateľa.
5. Zhotoviteľ je povinný zabezpečiť, aby jeho subdodávatelia v zmysle § 2 ods. 5 písm. e) zákona o verejnom obstarávaní a § 2 ods. 1 písm. a) bod 7 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“), ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle zákona č. 315/2016 Z. z.
6. Za účelom preukázania splnenia povinnosti v zmysle prechádzajúceho bodu tohto článku zmluvy je Zhotoviteľ povinný kedykoľvek na výzvu Objednávateľa bezodkladne, najneskôr však do 3 pracovných dní, predložiť Objednávateľovi všetky zmluvy so subdodávateľmi identifikovanými v prílohe č. 3 tejto zmluvy, resp. následne zmenenými postupom podľa bodu 8. tohto článku zmluvy a zároveň predložiť zoznam všetkých subdodávateľov v zmysle § 2 ods. 1 písm. a) bodu 7 zákona č. 315/2016 Z. z., ktorí napĺňajú definičné znaky partnera verejného sektora v zmysle § 2 ods. 1 písm. a) bodu 7 a § 2 ods. 2 a ods. 3 zákona č. 315/2016 Z. z., v dôsledku ich participácie na plnení tejto zmluvy. Za úplnosť a pravdivosť poskytnutých údajov nesie plnú zodpovednosť Zhotoviteľ.
7. V prípade, ak Zhotoviteľ zamestnáva osoby podľa právneho poriadku Slovenskej republiky (Zákonník práce), Zhotoviteľ podpisom tejto zmluvy potvrdzuje a zaväzuje sa, že na plnení zmluvy sa budú podieľať iba osoby legálne zamestnané Zhotoviteľom v súlade s právnym poriadkom Slovenskej republiky. Zhotoviteľ sa tiež zaväzuje zaplatiť zamestnancom, ktorí sa budú podieľať na plnení tejto zmluvy, mzdu vyššiu ako je výška minimálnej mzdy stanovená Zákonníkom práce s prihliadnutím na stupeň náročnosti práce zamestnanca.
8. Zhotoviteľ je povinný na požiadanie Objednávateľa bezodkladne poskytnúť v nevyhnutnom rozsahu doklady (pracovné zmluvy, dohody o prácach vykonávaných mimo pracovného pomeru v zmysle Zákonníka práce, platné oprávnenie vykonávať servis zariadení na triedenie euromincí a/alebo liniek na spracovanie a balenie euromincí vystavené výrobcom a pod.) a osobné údaje fyzických osôb, prostredníctvom ktorých plní zmluvu, a ktoré sú potrebné na to, aby Objednávateľ mohol skontrolovať, či Zhotoviteľ neporušuje povinnosti stanovené v bode 11.9 a bode 2.6 tejto zmluvy.
9. V prípade, ak Zhotoviteľ poruší svoju povinnosť podľa prvej vety bodu 11.9 a kontrolný orgán uloží Objednávateľovi pokutu za porušenie zákazu prijať prácu alebo službu podľa § 7b ods. 5 zákona 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, tak sa Zhotoviteľ zaväzuje uhradiť Objednávateľovi zmluvnú pokutu v sume rovnajúcej sa pokute uplatnenej kontrolným orgánom u Objednávateľa, a to do siedmich dní odo dňa jej uplatnenia u Zhotoviteľa Objednávateľom. V prípade, ak Zhotoviteľ poruší svoju povinnosť podľa druhej vety bodu 11.9, tak sa Zhotoviteľ zaväzuje uhradiť Objednávateľovi zmluvnú pokutu v sume 500,00 eur bez DPH, a to za každé porušenie tejto povinnosti.
10. Na každé autorské dielo, vytvorené v rámci plnenia tejto zmluvy Zhotoviteľom, udeľuje Zhotoviteľ Objednávateľovi bezodplatne ku dňu podpisu servisnej správy podľa článku 2 bodu 2.5 tejto zmluvy ohľadom plnenia, ktorého je také autorské dielo súčasťou, neobmedzenú (časovo a teritoriálne), výhradnú licenciu na spôsob použitia autorského diela ako celku i jeho jednotlivých častí nevyhnutný na dosiahnutie účelu zmluvy v neobmedzenom rozsahu, ktorý pre zamedzenie pochybností zahŕňa predovšetkým právo jeho kopírovania, prekladania, prispôsobovania, modifikovania, upravovania, distribuovania, publikovania a začleňovania do iných diel, a to ako Objednávateľom osobne, tak aj osobami ním poverenými s tým, že pokiaľ je to potrebné, taká licencia zahŕňa aj výslovný súhlas na udelenie sublicencie na používanie diela pre akékoľvek tretie osoby, či na prevedenie takej licencie na tretie osoby verejnej správy. Pre vylúčenie pochybností sa zmluvné strany výslovne dohodli, že na základe tohto bodu nedochádza k žiadnemu rozšíreniu ani zmene predmetu zmluvy.

#### **Článok 12**

#### **ZÁVEREČNÉ USTANOVENIA**

1. Táto zmluva (vrátane jej prípadných dodatkov) patrí medzi povinne zverejňované zmluvy podľa ustanovení § 5a zákona o slobodnom prístupe k informáciám (zákona č. 211/2000 Z. z. v znení neskorších predpisov) v spojení s ustanoveniami § 271 ods. 2 a § 1 ods. 2 Obchodného zákonníka (zákona č. 513/1991 Zb. v znení neskorších predpisov) a ustanoveniami § 47a Občianskeho zákonníka (zákona č. 40/1964 Zb. v znení neskorších predpisov). Zhotoviteľ súhlasí so zverejnením tejto zmluvy (vrátane jej prípadných dodatkov) a faktúr Zhotoviteľa doručených Objednávateľovi, pričom Zhotoviteľ tiež disponuje písomným súhlasom inej dotknutej osoby (osoby konajúcej za Zhotoviteľa) na zverejnenie jej údajov v tejto zmluve a vo faktúrach Zhotoviteľa, a to zverejnenie Objednávateľom počas trvania tejto povinnosti podľa § 5a ods. 1 a 6 a § 5b zákona o slobodnom prístupe k informáciám; tento súhlas možno odvolať len po predchádzajúcom písomnom súhlase Objednávateľa.
2. Táto zmluva nadobúda platnosť a je pre zmluvné strany záväzná odo dňa jej podpísania oprávnenými zástupcami oboch zmluvných strán; ak oprávnení zástupcovia oboch zmluvných strán nepodpíšu túto zmluvu v ten istý deň, tak rozhodujúci je deň neskoršieho podpisu. Táto zmluva nadobúda účinnosť dňom nasledujúcim po dni jej zverejnenia na webovom sídle (internetovej stránke) Objednávateľa [§ 47a ods. 2 Občianskeho zákonníka v spojení s § 1 ods. 2 Obchodného zákonníka a s § 5a ods. 1, 6 a 9 zákona o slobodnom prístupe k informáciám].
3. Servisné správy, prípadne ďalšie dokumenty preukazujúce vykonanie prác podľa tejto zmluvy na jednotlivých Linkách podpisujú za Objednávateľa vedúci príslušného organizačného útvaru Objednávateľa (oddelenie centrálnej pokladnice alebo expozitúra) alebo ním poverený zamestnanec a za Zhotoviteľa servisný technik.
4. Všetky dokumenty, oznámenia, žiadosti, správy, výzvy, požiadavky a ostatné písomnosti určené druhej zmluvnej strane (ďalej len „písomnosti“) musia byť doručené na adresu uvedenú v záhlaví tejto zmluvy, ak táto zmluva neustanovuje inak:
   1. v písomnej forme prostredníctvom pošty doporučene; za deň doručenia sa považuje dátum prevzatia zásielky, alebo
   2. osobne do sídla druhej zmluvnej strany, alebo
   3. pri bežnej komunikácii formou e-mailu so zaslaním spätného potvrdzujúceho e-mailu príjemcom, pričom za spätný potvrdzujúci e-mail príjemcu sa nepovažuje správa automaticky vygenerovaná.
5. V prípade zmeny akéhokoľvek z údajov v záhlaví tejto zmluvy je príslušná zmluvná strana, ktorej sa zmena týka, povinná túto skutočnosť bezodkladne písomne oznámiť druhej zmluvnej strane. Ak zmluvné strany nesplnia svoju oznamovaciu povinnosť, má sa zato, že platia posledné známe identifikačné údaje alebo údaje vyplývajúce z príslušného registra.
6. V prípade akýchkoľvek nejasností či pochybností pri doručovaní písomnosti alebo v prípade neprevzatia písomnosti bude za deň doručenia považovaný tretí pracovný deň nasledujúci po dni, kedy bola písomnosť preukázateľne odoslaná na adresu zmluvnej strany uvedenú v záhlaví tejto zmluvy, resp. na inú adresu písomne oznámenú druhej zmluvnej strane.
7. Zmluvné strany (každá za seba) zhodne záväzne vyhlasujú, že sú oprávnené uzavrieť túto zmluvu, a že táto zmluva nebola uzavretá za nevýhodných ani nevyhovujúcich podmienok pre žiadnu zmluvnú stranu. Súčasne zmluvné strany (každá sama za seba) zhodne záväzne vyhlasujú, že sa s touto zmluvou dôkladne oboznámili a jej obsahu porozumeli, súhlasia s ňou, zaväzujú sa ustanovenia tejto zmluvy plniť, pričom zmluvné strany na znak toho, že táto zmluva je určitá, zrozumiteľná a zodpovedá ich slobodnej vôli, vlastnoručne podpísali túto zmluvu prostredníctvom svojich oprávnených zástupcov.
8. Zmluvné strany sa dohodli, že zmluvu možno meniť písomne a v súlade s § 18 zákona o verejnom obstarávaní pričom zmeny sa uskutočnia formou písomných číslovaných dodatkov k tejto zmluve, podpísaných oprávnenými zástupcami oboch zmluvných strán, ak v tejto zmluve nie je uvedené inak.
9. Práva a povinnosti zmluvných strán touto zmluvou neupravené sa riadia príslušnými ustanoveniami Obchodného zákonníka, zákona o verejnom obstarávaní a ostatnými všeobecne záväznými právnymi predpismi právneho poriadku platného na území Slovenskej republiky.
10. Zmluvné strany sa dohodli, že všetky spory, ktoré vzniknú z tejto zmluvy či v súvislosti s touto zmluvou, budú riešiť predovšetkým vzájomnou dohodou. V prípade, že sa nepodarí takéto spory vyriešiť dohodou, je ktorákoľvek zmluvná strana oprávnená podať na miestne a vecne príslušný súd v Slovenskej republike návrh, aby súd o takomto spore rozhodol.
11. Objednávateľ pri spracúvaní osobných údajov poskytnutých Zhotoviteľom pre účely plnenia tejto zmluvy postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a nariadenia Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovej adrese Objednávateľa: <https://www.nbs.sk/sk/ochrana-osobnych-udajov>.
12. Táto zmluva je vyhotovená v šiestich rovnopisoch, z ktorých štyri dostane Objednávateľ a dva Zhotoviteľ.
13. Súčasťou tejto zmluvy sú nasledujúce prílohy, ktoré tvoria jej nedeliteľnú súčasť:

príloha č. 1: Ceny servisných služieb

príloha č. 2: Kontaktné údaje Zhotoviteľa

príloha č. 3: Zoznam subdodávateľov Zhotoviteľa

Za Objednávateľa: Za Zhotoviteľa:

V Bratislave, dňa .............. V .................................., dňa ...................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_